**Andries Jonker** (s. 22. syyskuuta 1962) on alankomaalainen jalkapallovalmentaja. Elokuusta 2022 lähtien hän on toiminut Alankomaiden naisten jalkapallomaajoukkueen päävalmentajana.

Ura
---

Jonker aloitti valmennusuransa juniorivalmentajana vuonna 1984. Hän valmensi uransa alussa JOS Watergraafsmeeriä, ZFC Zaandamia ja DRC Amsterdamia. Vuonna 1990 hän siirtyi Alankomaiden jalkapalloliiton palvelukseen ja työskenteli juniorimaajoukkueiden valmennuksen koordinointitehtävissä seitsemän vuoden ajan. Kesällä 1997 Jonkerista tuli FC Volendamin apuvalmentaja. Dick de Boerin jätettyä tehtävänsä päävalmentajana kesällä 1999 Jonker nousi Volendamin päävalmentajaksi. Hän valmensi joukkuetta kauden 1999/2000, joka päättyi Eerste Divisiessä vasta sijalle 17.

Volendam-pestinsä jälkeen Jonker palasi Alankomaiden liiton palvelukseen. Kaudella 2002/2003 hän toimi Louis van Gaalin apuvalmentajana FC Barcelonassa. Kesällä 2004 hän palasi päävalmentajan tehtäviin MVV Maastrichtin peräsimessä. Jonker johdatti seuran Alankomaiden cupin puolivälieriin kaudella 2005/06. Eerste Divisiessä sijoitukset jäivät heikommiksi ja hän lähti seurasta kesällä 2006. 

Jonkerin ura jatkui MVV:stä lähdön jälkeen Willem II Tilburgissa, jossa hän toimi ensin apuvalmentajana ja marraskuusta 2007 helmikuuhun 2009 saakka seuran päävalmentajana. Alfons Groenendijkin tultua seuran päävalmentajaksi, Jonker siirtyi urheilutoimenjohtajaksi. Kesällä 2009 hän jätti Willem II:n ja siirtyi van Gaalin apuvalmentajaksi FC Bayern Müncheniin. Van Gaalin saatua potkut huhtikuussa 2011, nousi Jonker suurseuran päävalmentajaksi. Kauden jälkeen Jonker siirtyi Bayernin reservijoukkueen päävalmentajaksi. Hän jätti Bayernin organisaation kauden 2011/12 jälkeen ja siirtyi Felix Magathin apuvalmentajaksi VfL Wolfsburgiin. Jonker työskenteli Wolfsburgissa kaksi vuotta ja toimi Magathin, Lorenz-Günther Köstnerin ja Dieter Heckingin apuvalmentajana.

Kaudeksi 2014/15 Jonker siirtyi Arsenalin organisaatioon työskentelemään seuran akatemian johtotehtäviin. Helmikuun lopussa 2017 Jonker jätti Arsenalin ja palasi Wolfsburgiin, tällä kertaa seuran päävalmentajaksi. Jonkerin tulo päävalmentajaksi piristi aluksi hieman Wolfsburgin vaikeaa kautta ja joukkue pelasi hänen johdollaan pisimmän tappiottoman putkensa Bundesliigassa eli neljä ottelua. Kauden kahdeksasta viimeisestä ottelusta Wolfsburg sai kasaan vain kaksi voittoa ja yhden tasapelin, mikä tarkoitti kaudesta 1997/98 Bundesliigassa pelanneen seuran jäämistä sarjakarsintaan. Karsinnoissa Jonker luotsasi Wolfsburgin niukasti kahteen 1–0 voittoon Eintracht Braunschweigista ja seura säilytti paikkansa pääsarjatasolla.

Kausi 2017/18 alkoi Wolfsburgin osalta vaisusti ja joukkue voitti vain yhden viidestä ensimmäisestä liigaottelusta. Seurajohto erotti Jonkerin tehtävistään 18. syyskuuta 2017.

Kesäkuussa 2019 Jonkerista tuli Eerste Divisiessä pelaavan SC Telstarin päävalmentaja ja tekninen johtaja. Hän valmensi seuraa kaksi kautta, kunnes jätti kesällä 2022 tehtävänsä.

Elokuussa 2022 Jonkerista tuli Alankomaiden naisten jalkapallomaajoukkueen päävalmentaja kolmevuotisella sopimuksella.

Lähteet
-------

1. ↑  FC Volendam » Manager history FC Volendam. Viitattu 5.4.2017. (englanniksi)
2. 1 2  Andries Jonker Transfermarkt. Viitattu 5.4.2017. (englanniksi)
3. ↑  Andries Jonker: "Ich brauche keine Philosophie" Augsburger Allgemeine. Julkaistu 11.4.2011. Viitattu 5.4.2017. (saksaksi)
4. ↑  FCB II startet in die Saisonvorbereitung FCB. Julkaistu 9.6.2011. Viitattu 5.4.2017. (saksaksi)
5. ↑  Andries Jonker appointed Academy manager Arsenal. Julkaistu 20.1.2014. Viitattu 5.4.2017. (englanniksi)
6. ↑  Andries Jonker ist neuer Trainer beim VfL Wolfsburg Der Tagesspiegel. Julkaistu 27.2.2017. Viitattu 5.4.2017. (saksaksi)
7. ↑  Platzsturm der Fans - Knallkörper trifft Ordner
8. ↑  Wolfsburg trennt sich von Trainer Jonker
9. ↑  Jonker nieuwe trainer en technisch directeur bij Telstar
10. ↑  Jonker stopt na drie jaar als trainer van Telstar en wil stap hogero
11. ↑  Andries Jonker nieuwe bondscoach OranjeLeeuwinnen

  


|  |  |  |
| --- | --- | --- |
| Edeltäjä:**Dennis van Wijk** | **Willem II Tilburgin päävalmentaja**11/2007–2/2009 | Seuraaja:**Alfons Groenendijk** |

|  |  |  |
| --- | --- | --- |
| Edeltäjä:**Louis van Gaal** | **FC Bayern Münchenin päävalmentaja**4–6/2011 | Seuraaja:**Jupp Heynckes** |

|  |  |  |
| --- | --- | --- |
| Edeltäjä:**Valérien Ismaël** | **VfL Wolfsburgin päävalmentaja**2–9/2017 | Seuraaja:**Martin Schmidt** |

|  |  |  |
| --- | --- | --- |
| Edeltäjä:**Mark Parsons** | **Alankomaiden naisten jalkapallomaajoukkueen päävalmentaja**8/2022– | Seuraaja:**–** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa

 |

 |